Trine Bramsen (S), 2013-02-08:
Jeg vil godt starte med at sætte en meget tyk streg under, at de ændringer i lovgivningen, som vi diskuterer i dag, hverken gør det nemmere eller sværere at få asyl i Danmark.
Regeringen ønsker at holde fuldstændig fast i de eksisterende regler for, hvornår man kan opnå asyl i Danmark.
Med lovforslaget får asylansøgere, der samarbejder med de danske myndigheder om deres sags afklaring, mulighed for at bo og arbejde uden for asylcentrene.
Forslaget udmønter således den asylaftale, som er indgået mellem regeringen, Enhedslisten og Liberal Alliance.
Med forslaget her etableres en velafbalanceret ordning, der giver asylansøgere i Danmark et større incitament til at leve op til fornuftige og rimelige krav.
Det er til gengæld mod, at de får en mere normal hverdag og et mere normalt familieliv.
Sagsbehandlingstiden for asylansøgere halveres med aftalen, og samtidig styrkes fokus på hjemsendelse af afviste asylansøgere og deres mulighed for at få en ny start i deres hjemland.
Der gøres desuden brug af en mere målrettet anvendelse af de motivationsfremmende foranstaltninger, som netop kan få flere asylansøgere til at udrejse frivilligt.
Børn og voksne, der flygter fra deres hjemland på grund af krig og ufred, skal behandles med værdighed.
Vi vil ikke bare se til, mens mennesker nedbrydes under deres asylophold, særlig ikke, når det kommer til børn.
At nedbryde børn og deres forældre under deres asylophold bidrager ikke til, at flere rejser frivilligt hjem, tværtimod.
De seneste 10 år har der desværre været alt for mange eksempler på årelange ophold i asylcentrene, hvilket er skadeligt for både børn og deres forældre.
Børn, der ellers kommer fra velfungerende familier, har været tvunget til at bo op og ned ad mennesker, der har været mærket af krig og vanskelige vilkår.
Det mener vi ikke er rimeligt.
Ved at give mulighed for, at asylansøgere kan bo og arbejde uden for asylcentrene, sætter vi rammer for asylophold, der ikke nedbryder mennesker, men genopbygger mennesker.
Med muligheden for at bo og arbejde under mere tålelige rammer stiller vi til gengæld en række rimelige krav til asylansøgerne.
Kriminelle asylansøgere er ikke velkomne i Danmark.
De mennesker, der får mulighed for at bo og arbejde uden for asylcentrene må derfor ikke have begået kriminalitet, som medfører udvisning, eller have en betinget eller ubetinget fængselsstraf.
Dernæst skal asylansøgerne have opholdt sig i Danmark i mere end 6 måneder fra tidspunktet, hvor de søgte asyl, før de kan bo uden for asylcentrene og påtage sig et arbejde.
Samtidig stiller vi krav om, at man samarbejder med myndighederne og rejser frivilligt hjem, hvis man får afslag på asyl.
Ud over at give incitament til frivillig hjemsendelse gennem bedre boligforhold ved sagsmedvirken gør vi processen hurtigere ved at halvere sagsbehandlingstiden og indføre hjemrejsecentre – centre, der sender et klart signal om, at der er givet afslag på asyl, og at næste skridt er hjemsendelse.
Etableringen af nye boligformer og muligheden for at bo uden for asylcentrene skal særlig målrettes de asylansøgere, der har en situation, som bliver styrket mest ved udflytning.
Det drejer sig først og fremmest om familier med børn.
Børn skal nemlig ikke betale prisen for, at de er flygtet fra krig og ufred.
Derfor bliver det muligt for asylfamilier med børn, som har fået endeligt afslag på asyl, at blive tilbudt en bolig, 12 måneder efter det endelige afslag er givet, uanset om de medvirker til deres egen udrejse eller ej.
Men lad mig slå fuldstændig fast: Når man har fået afslag på asyl, skal man rejse hjem.
Muligheden for at tage arbejde er udelukkende for de asylansøgere, der samarbejder med myndighederne.
Det vil give en mere meningsfuld hverdag og udvikle kompetencer, der bliver en fordel, uanset om ansøgningen ender med asyl eller hjemsendelse.
For de asylansøgere, der får asyl, betyder muligheden for at arbejde, at mange allerede vil have kendskab til det danske arbejdsmarked og have lettere ved at integrere sig.
De asylansøgere, der får afslag på asyl og skal hjem, vil have vedligeholdt deres arbejdsevne og måske endda tilegnet sig nye kompetencer, som netop kan bruges i deres hjemland.
Der skal selvfølgelig betales skat af arbejdsindkomsten, og man kan blive pålagt at betale husleje, ligesom nogle af de kontante ydelser, der udbetales i dag, vil blive modregnet.
For Socialdemokraterne er det vigtigt med en velafbalanceret asylpolitik.
Men vi vil ikke bare se til, mens man nedbryder flygtninge i asylcentrene og bringer dem i en værre stand, end de var.